På Hørby-Dybvad er eleverne i gang med en fordybelsesuge, hvor de koncentrerer sig om alt andet end bøger.

Eleverne på den nordjyske skole er i gang med noget så usædvanligt som at bygge baner til BMX og fodboldgolf - og så i skoletiden. - Det er skide sjovt, fordi man skal bruge hovedet på en anden måde, siger Patrick Frahm Nedergaard. Han er en af de elever, der har valgt at bygge en halv kilometer lang BMX-bane lige ved siden af skolen. - Det er fedt at få lov til bare at arbejde med ét projekt. Man bruger måske noget fra forskellige fag, men skal ikke pludselig omstille fra for eksempel tysktimer til dansktimer, lyder det fra Patrick Frahm Nedergaard. Midlerne til at bygge de nye baner i fordybelsesugen har Hørby-Dybvad Skole skaffet gennem fonde.